[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.7.2005

SEC(2005) 1042 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τις δαπάνες του ΕΓΤΠΕ – Τμήμα Εγγυήσεων Σύστημα έγκαιρης προειδοποίησης αριθ. 6/2005

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Παρατηρήσεις επί της εκτέλεσης του προϋπολογισμού 2005 3

3. Συμπεράσματα 5

Εισαγωγή

Στο παράρτημα 1 εμφαίνεται το πραγματικό επίπεδο εκτέλεσης του προϋπολογισμού για την περίοδο από τις 16 Οκτωβρίου 2004 έως τις 30 Απριλίου 2005, εν συγκρίσει με την πορεία των δαπανών που ορίζεται από τον δείκτη, όπως θεσπίστηκε βάσει των διατάξεων του κανονισμού (EΚ) αριθ. 2040/2000 του Συμβουλίου της 26ης Σεπτεμβρίου 2000 σχετικά με τη δημοσιονομική πειθαρχία[1].

Παρατηρήσεις επι της εκτελεσησ του προϋπολογισμου 2005

Στη συνέχεια ακολουθούν σύντομες παρατηρήσεις επί των σημαντικότερων αποκλίσεων μεταξύ του πραγματικού επιπέδου εκτέλεσης και του επιπέδου εκτέλεσης που προβλέπεται από τον δείκτη για τους διάφορους τομείς του προϋπολογισμού 2005 (Σημείωση: το πραγματικό επίπεδο εκτέλεσης εμφανίζεται μεταξύ παρενθέσεων: (+) για το επίπεδο υπέρβασης ή (–) για το επίπεδο υστέρησης εκτέλεσης.

Νομισματικοί παράγοντες

Η ισοτιμία δολαρίου/ευρώ

Το επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνει υπόψη την εξέλιξη της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως σιτηρών και ζάχαρης, καθώς και ορισμένων εσωτερικών ενισχύσεων, όπως η ενίσχυση στο βαμβάκι, το επίπεδο των δαπανών είναι συνάρτηση της εξέλιξης της ισοτιμίας ευρώ/δολαρίου.

Ο προϋπολογισμός που εγκρίθηκε από την Αρμόδια για τον Προϋπολογισμό Αρχή βασίζεται στις πιστώσεις που ζητήθηκαν στο ΠΣΠ 2005, το οποίο καταρτίστηκε με βάση τη μέση ισοτιμία 1 ευρώ = 1,25 $. Σημειωτέον ότι για το διάστημα από 1ης Αυγούστου 2004 έως 31 Απριλίου 2005, η μέση ισοτιμία ήταν περίπου 1 ευρώ = 1,28 $, ήτοι περίπου 2% πάνω από την ισοτιμία που χρησιμοποιήθηκε για την κατάρτιση του ΠΣΠ 2005.

Υποκατηγορία 1α – Αγοραίοι παράγοντες

Μέτρα της αγοράς για τα σιτηρά (+ 22,9 εκατομμύρια ευρώ)

Το επίπεδο εκτέλεσης του τρέχοντος μηνός καταδεικνύει μια ελαφρά υπέρβαση εκτέλεσης μόνο 23,0 εκατομμυρίων ευρώ εν συγκρίσει με το επίπεδο του δείκτη. Η Επιτροπή αναμένει ότι η εν λόγω απόκλιση μεταξύ του δείκτη και της εφαρμογής του μέτρου θα εξακολουθήσει να διευρύνεται και αναμένεται σημαντική υπέρβαση εκτέλεσης όσον αφορά τις πιστώσεις του εν λόγω τομέα, λόγω των αυξημένων ποσοτήτων σιτηρών που προορίζονται για δημόσια αποθεματοποίηση μετά από την υπεραφθονία της συγκομιδής σιτηρών που σημειώθηκε κατά τα έτη 2004/05.

Άμεσες πληρωμές για αροτραίες καλλιέργειες (+ 336,0 εκατομμύρια ευρώ)

Επί του παρόντος η Επιτροπή θεωρεί ότι το σημερινό επίπεδο υπέρβασης της εκτέλεσης των πιστώσεων του εν λόγω τομέα, εν συγκρίσει με το επίπεδο του δείκτη, δεν αντικατοπτρίζει την πιθανή τάση σε ετήσια βάση. Μετά από έρευνα σχετικά με τις αναμενόμενες πληρωμές των κρατών μελών, με βάση τις κοινοποιήσεις τους σχετικά με τους παράγοντες στους οποίους βασίζεται η εφαρμογή του εν λόγω καθεστώτος, η Επιτροπή εκτιμά ότι έως τη λήξη του δημοσιονομικού έτους θα σημειωθεί χαμηλότερη υπέρβαση εκτέλεσης των διαθέσιμων πιστώσεων.

Επισιτιστικά προγράμματα (+ 99,1 εκατομμύρια ευρώ)

Όπως ήδη τονίστηκε στην προηγούμενη έκθεση, η υπέρβαση εκτέλεσης των πιστώσεων για την εν λόγω περίοδο αναμένεται να είναι προσωρινή και να εξαλειφθεί έως τη λήξη του δημοσιονομικού έτους.

Ζάχαρη (– 199,7 εκατομμύρια ευρώ)

Η τρέχουσα υστέρηση εκτέλεσης των πιστώσεων του εν λόγω τομέα εν συγκρίσει με το επίπεδο του δείκτη απορρέει από την επιβράδυνση του ρυθμού πληρωμών των επιστροφών κατά την εξαγωγή, εν συγκρίσει με τον ρυθμό αυτών κατά τα προηγούμενα δημοσιονομικά έτη. Η επίπτωση των σημαντικών ποσοτήτων ζάχαρης που προορίζονται για δημόσια αποθεματοποίηση δεν αντικατοπτρίζεται ακόμη στις δαπάνες για τον εν λόγω τομέα.

Κλωστικά φυτά (+ 97,7 εκατομμύρια ευρώ)

Η Επιτροπή έλαβε απόφαση για το τελικό ποσοστό ενίσχυσης για το βαμβάκι. Οι δαπάνες που θα προκύψουν για το βαμβάκι θα είναι κατά προσέγγιση 67,0 εκατομμύρια ευρώ υψηλότερες από το ποσό που παρακρατείται στον προϋπολογισμό του 2005 για το εν λόγω μέτρο.

Άμεσες ενισχύσεις οριζόντιου χαρακτήρα (+ 51,7 εκατομμύρια ευρώ)

Η υπέρβαση εκτέλεσης των πιστώσεων του Απλοποιημένου Καθεστώτος Πληρωμών βάσει Έκτασης (Simplified Area Payments Scheme – SAPS), το οποίο αφορά οκτώ εκ των δέκα νέων κρατών μελών, οφείλεται στη διπλή ισοτιμία που συνεπάγεται η καταβολή των ενισχύσεων σε εθνικό νόμισμα από τα κράτη μέλη που δεν συμμετέχουν στο κοινό νόμισμα.

Γάλα και γαλακτοκομικά προϊόντα (– 319,1 εκατομμύρια ευρώ)

Η Επιτροπή επιβεβαιώνει την τάση υστέρησης εκτέλεσης που καταδεικνύει στον εν λόγω τομέα ο δείκτης από τον μήνα Φεβρουάριο και θεωρεί ότι αυτή θα συνεχιστεί έως τη λήξη του δημοσιονομικού έτους και θα μπορούσε μάλιστα να διπλασιαστεί, εάν οι σημερινές ευνοϊκές συνθήκες της εσωτερικής και εξωτερικής αγοράς παραμείνουν ως έχουν. Οι συνθήκες αυτές επέτρεψαν στην Επιτροπή να μειώσει το επίπεδο των ποσοστών επιστροφής κατά την εξαγωγή και των ενισχύσεων της εσωτερικής αγοράς για τα διάφορα προϊόντα του εν λόγω τομέα.

Βόειο κρέας (– 30,4 εκατομμύρια ευρώ)

Αυτή τη στιγμή ο δείκτης καταδεικνύει υστέρηση εκτέλεσης την οποία η Επιτροπή θεωρεί προσωρινή. Ωστόσο, βάσει των διαθέσιμων στοιχείων και εάν τα κράτη μέλη καταβάλουν όλες τις πριμοδοτήσεις για τα ζώα που οφείλουν για το 2004, τότε θα σημειωθεί υπέρβαση εκτέλεσης των πιστώσεων του εν λόγω τομέα έως τη λήξη του δημοσιονομικού έτους.

Εκκαθάριση λογαριασμών (– 500,0 εκατομμύρια ευρώ)

Στο πλαίσιο της διαδικασίας εκκαθάρισης συμμόρφωσης ο προϋπολογισμός προέβλεπε ανακτήσεις που ανέρχονται σε 330,0 εκατομμύρια ευρώ. Παρά το γεγονός ότι η Επιτροπή δεν έχει ακόμη εκδώσει επισήμως όλες τις προταθείσες αποφάσεις εκκαθάρισης, επί του παρόντος αναμένεται ότι όλες αυτές οι αποφάσεις θα ανέλθουν σε περίπου –500,0 εκατομμύρια ευρώ, οδηγώντας συνεπώς σε αύξηση των ανακτηθέντων ποσών περίπου κατά –170,0 εκατομμύρια ευρώ έως τη λήξη του δημοσιονομικού έτους.

Υποκατηγορία 1β – Αγροτική ανάπτυξη (+ 56,3 εκατομμύρια ευρώ)

Οι πιστώσεις για την αγροτική ανάπτυξη (EΕ των 15) και για το μεταβατικό μέσο για τα νέα κράτη μέλη ορίστηκαν στο ανώτατο όριο για την εν λόγω υποκατηγορία. Όλες οι πιστώσεις ανάληψης υποχρεώσεων για το μεταβατικό μέσο έχουν αναληφθεί από τον Απρίλιο του 2005. Η τρέχουσα υπέρβαση εκτέλεσης είναι προσωρινή και αφορά τις πιστώσεις αγροτικής ανάπτυξης του ΕΓΤΠΕ – Τμήμα Εγγυήσεων. Εφόσον οι εν λόγω πιστώσεις ορίστηκαν στο ανώτατο όριο, δεν είναι δυνατόν να προκύψει υπέρβαση εκτέλεσης των πιστώσεων έως τη λήξη του δημοσιονομικού έτους για την εν λόγω υποκατηγορία.

συμπεράσματα

Για την υποκατηγορία 1α, η απορρόφηση των πιστώσεων για τις δαπάνες των κρατών μελών από τις 16 Οκτωβρίου 2004 έως τις 31 Απριλίου 2005 ανήλθε σε 34 985,0 εκατομμύρια ευρώ, δηλαδή στο 81,7% των διαθέσιμων πιστώσεων. Για το εν λόγω διάστημα, η υπέρβαση των πιστώσεων του προϋπολογισμού εν συγκρίσει με τον δείκτη ανήλθαν περίπου σε 24,0 εκατομμύρια ευρώ. Αυτό αποδίδεται κυρίως στον τομέα των φυτικών προϊόντων, ενώ ο τομέας των ζωικών προϊόντων παρουσίασε υστέρηση εκτέλεσης των πιστώσεων του προϋπολογισμού. Αυτή τη στιγμή, η Επιτροπή θεωρεί ότι η τάση όσον αφορά την κατεύθυνση του δείκτη τόσο για τον τομέα των φυτικών προϊόντων (υπέρβαση εκτέλεσης των πιστώσεων), όσο και για τον τομέα των ζωικών προϊόντων (υστέρηση εκτέλεσης των πιστώσεων), θα συνεχιστεί έως τη λήξη του δημοσιονομικού έτους.

Για την υποκατηγορία 1β, η απορρόφηση των πιστώσεων για τις δαπάνες των κρατών μελών από τις 16 Οκτωβρίου 2004 έως τις 31 Απριλίου 2005 ανήλθε σε 3 291,8 εκατομμύρια ευρώ, δηλαδή στο 48,1% των διαθέσιμων πιστώσεων. Επί του παρόντος, η Επιτροπή αναμένει οι πιστώσεις του εν λόγω τομέα να εκτελεσθούν όπως προβλέπεται στον προϋπολογισμό του 2005.

[pic]

[1] ΕΕ L 244 της 29.9.2000, σ. 27.